钦定古今图书集成/明伦汇编/交谊典/第072卷 > 《怀别赋》吴师道
## 钦定古今图书集成/明伦汇编/交谊典/第072卷 > 《怀别赋》吴师道

“余悲古人之不见兮，每抚卷而长叹。幸斯文之未湮
兮，有作者其犹可观。行四方而历求兮，嗟遇合之良
难。”驱余车于宛陵兮，忝卑冗之微官。际硕师之戾止
兮，挟文采之鹓鸾。仰门墙之咫尺兮，从几杖之盘桓。
鼓《经笥》之芳尘兮，挹《词海》之馀澜。诚内克以自慰兮，
忘栖栖之鲜欢。既往造夫承明之庐兮，邈睇乎云端。
忽幡然其来归兮，践良期于岁寒。方《金匮》之《䌷书》兮，
竞群英之弹冠。迩清光以奏伎兮，衒奇贾于琅玕。何
翁季之齐志兮，追啸歌于考槃。蹇余抱此幽怀兮，憎
怫郁乎肺肝。望白云之悠悠兮，昧飞雪之漫漫。念不
可以此留兮，返余舍乎丛兰。惜方密而遽暌兮，尚勤
劝夫加餐。俗滔滔而日靡兮，慨修名之孰完，时动静
公则然兮夫岂非小子之所安。虽千里其匪遥兮炯
相照于中丹。